Rozhodnutie Komisie
z 8. apríla 2002,
ktorým sa zásadne uznáva úplnosť dokumentácie predloženej na podrobné preskúmanie s cieľom možného zaradenia nikobifenu, tritosulfuronu a bifenazatu do prílohy I k smernici Rady 91/414/EHS týkajúcej sa uvedenia prípravkov na ochranu rastlín na trh
(oznámené pod číslom dokumentu C(2002) 1306)
(Text významom pre EHP)
(2002/268/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2001/103/ES [2], najmä na jej článok 6 ods. 3,
keďže:
(1) Smernica 91/414/EHS ustanovuje vypracovanie zoznamu spoločenstva povolených účinných látok používaných v prípravkoch na ochranu.
(2) Spoločnosť BASF AG, Nemecko, predložila 26. apríla 2001 nemeckým orgánom dokumentáciu týkajúcu sa účinnej látky nikobifen so žiadosťou jej zaradenia do prílohy I k smernici 91/414/EHS. Pokiaľ ide o tritosulfuron, spoločnosť BASF AG predložila žiadosť nemeckým orgánom 8. júna 2001. Pokiaľ ide o účinnú látku bifenazat, spoločnosť Crompton Europe Ltd. predložila príslušnú žiadosť holandským úradom dňa 23. júla 2001.
(3) Nemecké a holandské úrady informovali Komisiu, že na základe predbežného preskúmania sa dokumentácia vzťahujúca sa k týmto účinným látkam zdá byť vyhovujúca z hľadiska požiadaviek prílohy II k smernici 91/414/EHS týkajúcich sa údajov a informácií. Rovnako sa zdá, že predložená dokumentácia vyhovuje požiadavkám na údaje a informácie stanovené v prílohe III k tej istej smernici týkajúce sa prípravkov na ochranu rastlín obsahujúcich príslušnú účinnú látku. V súlade s ustanoveniami článku 6 ods. 2 smernice 91/414/EHS je potom dokumentácia odoslaná jednotlivými žiadateľmi Komisii a ostatným členským štátom a potom Stálemu výboru pre zdravie rastlín.
(4) Bolo by potrebné formálne potvrdiť, že dokumentácia zodpovedá požiadavkám týkajúcim sa údajov a informácií, ktoré sú stanovené v prílohe II k smernici 91/414/EHS a že najmenej jeden prípravok na ochranu rastlín obsahujúci príslušnú účinnú látku vyhovuje požiadavkám uvedeným v prílohe III k tej istej smernici.
(5) Toto rozhodnutie nesmie brániť právu Komisie požiadať žiadateľa o predloženie spravodajskému členskému štátu, ktorý je poverený vypracovaním príslušnej správy, dodatočných údajov a informácií, tak aby sa mohli objasniť niektoré aspekty dokumentácie.
(6) Opatrenia tohto rozhodnutia sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Dokumentácia týkajúca sa účinných látok uvedených v prílohe k tomuto rozhodnutiu, ktorá bola predložená Komisii a členským štátom s cieľom zaradenia týchto látok do prílohy I k smernici 91/414/EHS, v zásade vyhovuje požiadavkám týkajúcim sa údajov a informácií stanovených v prílohe II k uvedenej smernice.
Dokumentácia rovnako vyhovuje požiadavkám týkajúcim sa údajov a informácií stanovených prílohou III k smernici 91/414/EHS s ohľadom na prípravok na ochranu rastlín, ktorý obsahuje príslušnú účinnú látku v súvislosti s jeho navrhovanými použitiami.
Článok 2
Spravodajské členské štáty poverené vypracovaním predmetných správ budú pokračovať v podrobnom skúmaní príslušnej dokumentácie a v čo najskoršom možnom termíne a najneskôr do jedného roku od dátumu, keď im bolo toto rozhodnutie oznámené, zašlú Komisii závery svojich skúmaní, ako aj odporúčania týkajúce sa zaradenia alebo nezaradenia príslušnej účinnej látky do prílohy I k smernici 91/414/EHS spolu so všetkými podmienkami, ktoré s tým súvisia. Spravodajské členské štáty poverené vypracovaním predmetných správ budú informovať žiadateľov o látkach zapísaných do prílohy k tomuto rozhodnutiu.
Článok 3
Toto rozhodnutie je adresované členským štátom.
V Bruseli 8. apríla 2002